Keskustan eduskuntaryhmän puheenjohtaja Antti Kurvinen oli keskiviikkona vieraana IL-TV:n Sensuroimaton Päivärinta -ohjelman suorassa erikoisjaksossa.

Keskustan eduskuntaryhmän puheenjohtaja Antti Kurvinen vieraili Sensuroimaton Päivärinta -ohjelmassa keskiviikkona.

Keskusta ei vastusta tiistaina eronpyyntönsä jättäneen pääministerin Antti Rinteen (sd) toimimista uusien hallitustunnusteluiden vetäjänä tai jopa ministerinä seuraavassa hallituksessa. Asiasta kertoo keskustan eduskuntaryhmän puheenjohtaja Antti Kurvinen.

Liikenne- ja viestintäministeri Sanna Marin (sd) ehdotti samaa tiistai-iltana Ylen A-studion haastattelussa.

– Tämä varmasti hämmentää, mutta se ei ole näin, että hallitustunnistelija olisi automaattisesti pääministeri, Marin totesi Ylellä.

Keskustan Kurvinen oli keskiviikkona vieraana IL-TV:n Sensuroimaton Päivärinta -ohjelmassa, jonka suorana lähetyksenä esitetty erikoisjakso keskittyi viime päivien hallituskriisin purkuun.

– Oleellista on se, että meille tulee uusi pääministeri. Se ei ole oleellinen kysymys, kuka tämän hallitustunnustelun vetää, Kurvinen kommentoi kysymystä hallitustunnustelijasta.

Erikoistoimittaja Susanne Päivärinta kysyi Kurviselta, hyväksyisikö keskusta myös Rinteen jatkon valtioneuvoston jäsenenä, esimerkiksi omistajaohjausministerinä. Kurvinen ei torpannut ajatusta, vaan totesi useaan otteeseen, ettei keskusta ala sekaantumaan SDP:n ministerivalintoihin.

– Me haluamme pääministerin vaihdon, Kurvinen tyytyi toteamaan.

Keskustan eduskuntaryhmän puheenjohtaja Antti Kurvinen. Petteri Paalasmaa

Kommentoi viestirinkiä

Kurvinen ei suostunut Sensuroimaton Päivärinta -ohjelmassa tarkentamaan, mitä Rinteen olisi pitänyt tehdä toisin pääministerinä. Hän ei kommentoinut myöskään suoraan esimerkiksi sitä, olisiko Postin hallituksen pitänyt erota jo kesällä, kuten Sanna Marin totesi eilen Ylellä.

Kurvinen sanoi luottamuksen Rinteeseen menneen ”myöhään sunnuntai-iltana”, kun hallituspuolueet olivat saaneet Rinteen selvitykset Posti-sotkun hoidosta.

– Kävimme niitä läpi yön puolelle, eikä meille kerrottu tarina ollut edelleenkään uskottava, Kurvinen kertoi.

– Totesimme: Katri [Kulmuni], sinä olet puheenjohtaja, sinä ratkaiset tämän lopullisesti.

Iltalehti kertoi tiistai-iltana keskustan eduskuntaryhmän viestiketjussa jo viime viikolla alkaneesta operaatiosta, joka johti pääministeri Rinteen eronpyyntöön. Kurvinen pyrki IL-TV:n haastattelussa poistamaan aiheen ympärillä leijailevaa salamyhkäisyyttä.

– Meillä on ollut vuosikausia WhatsApp eduskuntaryhmän sisäisessä käytössä, samalla tavalla kuin monella harrastusporukalla on käytössä, Kurvinen kertoi.

– Tämä ei ole mikään pääministerin kaatoa varten perustettu WhatsApp-rinki.

Kurvisen mukaan ryhmästä oli julkaistu jutussa vain yksittäisiä viestejä. Erikoistoimittaja Päivärinta huomautti, ettei jutusta ole tehty oikaisupyyntöä tai osoitettu virheitä.